刘克庄
古意二十韵
自从混沌死，万象困穿凿。
淳风谁挽还，古意日漓薄。
余幼胆轮囷，泛滥通流略。
短篇堪掣鲸，片文可驱鳄。
吾尝观窍妙，渠敢讥杂驳。
北未陟崧岱，南仅览衡霍。
菊坡评三隽，竹隐表一鹗。
虽为世流传，未经圣删削。
晚岁历九州，导从惟一鹤。
飘然乘刚风，腾而上寥廓。
金色大千界。水涡几万落。
荒哉叹陵阙，蕞尔辽城郭。
遂窥子宗庙，尽见佛楼阁。
叫开阊阖云，耳闻钧天乐。
吾持此安归，喜极还惊愕。
恍疑缘崖坠，又恐行路错。
诗魔暂辞去，来如隔日疟。
易展垂天翼，难踏实地脚。
万病皆有方，惟狂不可药。
拙吟示儿曹，聊记武公谑。